SKRIFTLIG FORESPØRGSEL E-3272/02

af Michl Ebner (PPE-DE) til Kommissionen

(19. november 2002)

Om: Beskyttelse mod illoyal konkurrence på internettet domænenavnspirateri

Med forordning (EF) nr. 733/2002(1) af 22.4.2002 har EU fået et vigtigt og nødvendigt instrument til implementering af topdomænet .eu. Den Europæiske Union forfølger to mål med denne forordning, nemlig dels at beskytte virksomhederne mod spekulation i og misbrug af registrering af domænenavne, dels at tildele offentligretlige organer en særlig periode for registrering af deres domænenavne (jf. især forordningens betragtning 16 og artikel 5). Men hvad skal der gøres på området for generiske topdomænenavne (som f.eks. com.info.biz), hvor reguleringen er stærkt påvirket af det amerikanske system? Domænenavnspirateri er mere udbredt end nogensinde, hvilket er til stor skade for virksomhederne. I forbindelse med etableringen af en virksomhed viser det sig ofte, at en domænenavnspirat ene og alene med videresalg for øje allerede har registreret den nye virksomheds navn som et andenordensdomæne. Hvis den pågældende virksomhed ikke er indehaver af en registreret varemærkerettighed, har den som regel store problemer med at få overdraget domænenavnet. Dette kan ofte lægge store hindringer i vejen for virksomhedens vellykkede tilstedeværelse på internettet på lang sigt, hvilket vil være til skade for de frie varebevægelser på det indre marked. Gennemsigtigheden og dermed også sikkerheden på internettet er særlig truet med hensyn til geografiske betegnelser af turistmæssig betydning (dalstrøg, alpegræsgange, landsbyer, bydele, ferieregioner osv.), der ikke kan registreres som rettighedsgivende varemærker.

1. Står domænenavnspirateri efter Kommissionens mening i vejen for en åben og loyal konkurrence, er fænomenet særlig skadeligt for forbrugerne, og bør det derfor forbydes på EU-plan?

2. Hvad vil Kommissionen i bekræftende fald gøre?

3. Vil Kommissionen især gøre sin indflydelse gældende for på EU-plan at sikre geografiske betegnelser i bredeste forstand særlig beskyttelse på domænenavnsområdet?

4. Hvordan skal dette i bekræftende fald ske helt konkret?

(1) EFT L 113 af 30.4.2002, s. 1.

Svar afgivet på Kommissionens vegne af Erkki Liikanen

(21. januar 2003)

Kommissionen er opmærksom på den praksis vedrørende domænenavne på internettet, som det ærede medlem fremhæver i sin forespørgsel.

Som det ærede medlem påpeger har EU søgt at beskytte virksomheder mod forskellige former for misbrug gennem bestemmelser i Europa-Parlamentets og Rådets forordning (EF) nr. 733/2002 af 22. april 2002 om implementering af topdomænet .eu. Disse bestemmelser omfatter beskyttelse af geografiske betegnelser.

Ud over de forvaltningspolitiske foranstaltninger, der skal træffes i forbindelse med topdomænet .eu, og som bl.a. omfatter aspekter af ældre rettigheder, beskyttelse af geografiske betegnelser og behandling af intellektuel ejendomsret og andre rettigheder, har Kommissionen i august 2002 iværksat en online-rundspørge om fænomenet domænenavnspirateri. Endvidere vil der blive iværksat en dybtgående undersøgelse næste år. På grundlag af resultaterne af disse initiativer vil Kommissionen bedre kunne vurdere behovet for yderligere handling.

Hvad angår generiske topdomæner (gTLD), er der ikke gennemført nogen harmonisering af reglerne på globalt plan. Varemærker er generelt retligt beskyttet gennem national lovgivning og/eller via principperne for ensartet tvistbilæggelse (Uniform Dispute Resolution Process UDRP), der er vedtaget af internettets

navne- og nummerorganisation ICANN (Internet Corporation for Assigned Names and Numbers) i samråd med Verdensorganisationen for Intellektuel Ejendomsret (WIPO). Andre typer navne såsom handelsnavne, personnavne og geografiske navne er kun beskyttet i kraft af den nationale lovgivning, der måtte gælde.

Verdensorganisationen for Intellektuel Ejendomsret (WIPO) er klar over denne situation og har gennemført en omfattende høring om domænenavne. I slutningen af september 2002 konkluderede WIPO, at organisationen ikke umiddelbart ville fremsætte yderligere forslag om at udvide ordningen for ensartet tvistbilæggelse til at omfatte domænenavnshamstring af personnavne. På det pågældende møde enedes man også om fortsat at holde øje med forholdene omkring internationale fællesnavne på lægemidler og handelsnavne og anbefalede bestemte former for beskyttelse for mellemstatslige organisationer og landenavne. Med hensyn til geografiske betegnelser har Kommissionen lagt vægt på at opnå den højest mulige grad af beskyttelse i domænenavnssystemet. På det niende møde i det stående WIPO-udvalg for lovgivning om varemærker, industrielt design og geografiske betegnelser (WIPO SCT), der fandt sted i Genève den 11.-15. november 2002, anmodede Kommissionens delegation det internationale bureau om at udarbejde er resumé af de drøftelser, der har fundet sted i dette forum. Dette dokument vil danne grundlag for indgående drøftelser på det tiende møde i WIPO-udvalget i maj 2003.

Det ærede medlem henvises til mere detaljerede oplysninger på http://ecommerce.wipo.int/domains/ og http://www.wipo.int/sct/en/.